Må du servere alkohol, hvis du er 15 år og arbejder i for eksempel en restaurant eller en café? Svaret er både ja og nej - og det, sammen med flere andre forhold, skaber forvirring hos arbejdsgiverne omkring sommerferiejobberes arbejdsvilkår, lyder det fra Jobpatruljen, som er på rundtur i Nordjylland i denne uge. - Det er meget forståeligt, hvis reglerne virker forvirrende på mange, både arbejdsgiverne og de unge selv, siger Ida Bang Jensen, der er ungdomskonsulent i HK Nordjylland og koordinator på den nordjyske del af Jobpatruljen. - Vi kan i hvert fald konstatere, at der er en del uklarhed omkring reglerne, når vi besøger virksomhederne og interviewer de unge om deres arbejdsforhold. I sidste uge interviewede Jobpatruljen 200 unge fritidsjobbere i landsdelen. Løn ved sygdom Ifølge Jobpatruljen er der også uklarhed på de unges arbejdsplads, når det gælder løn under sygdom. Her er man berettiget, hvis man er omfattet af funktionærloven. - Mange unge i fritidsjob er normalt ikke omfattet af funktionærloven, fordi de ikke arbejder mere end otte timer om ugen. Men nu, hvor der er sommerferie, er der mange unge, der er gået op i tid, og så gælder funktionærloven også for dem. Det er der bare mange, der ikke er opmærksomme på, forklarer Ida Bang Jensen. På trods af regelforvirringen har der overordnet været styr på ungarbejderne i det nordjyske. Patruljen slutter deres to ugers tur i denne uge. TV2 Nord var med, da jobpatruljen startede turen i Nordjylland:
Reglerne for de unges arbejdsvilkår kan være forvirrende, medgiver Jobpatruljen.